作者：刘克庄
词牌/韵律：贺新郎

paragraphs: 一梦扬州事。
画堂深、金瓶万朵，元戎高会。
座上祥云层层起，不减洛中姚魏。
叹别后、关山迢递。
国色天香何处在，想东风、犹忆狂书记。
惊岁月，一弹指。
数枝清晓烦驰骑。
向小窗、依稀重见，芜城妖丽。
料得花怜侬消瘦，侬亦怜花憔悴。
漫怅望、竹西歌吹。
老矣应无骑鹤日，但春衫、点点当时泪。
那更有，旧情味。